b'\n_START_ARTICLE_\nRimantas Venckus\n_START_SECTION_\nBiografija\n_START_PARAGRAPH_\n1973 m. baig\xc4\x97 Vilniaus universiteto filologijos fakultet\xc4\x85; 1978\xe2\x80\x931982 m. mok\xc4\x97si Maskvos teatro meno institute._NEWLINE_Nuo 1975 m. dirbo VU Kiemo teatre re\xc5\xbeisieriumi ir scenos kalbos d\xc4\x97stytoju. Ta\xc4\x8diau savo pirm\xc4\x85j\xc4\xaf spektakl\xc4\xaf \xe2\x80\x9eErdv\xc4\x97s vidury\xe2\x80\x9c pagal Jono Meko poezij\xc4\x85 pastat\xc4\x97 1972 m., dar b\xc5\xabdamas VU studentas, V. Limanto vadovaujamos dramos studijos narys. R. Venckus vaidino Kiemo teatro spektakliuose, re\xc5\xbeisuotuose Vlado Limanto, Leono Ciunio, Juozo Pociaus. Did\xc5\xbeiausi\xc4\x85 s\xc4\x97km\xc4\x99 atne\xc5\xa1\xc4\x97 pats pirmasis vaidmuo Sauliaus \xc5\xa0altenio pjes\xc4\x97je \xe2\x80\x9eGiljotina\xe2\x80\x9c \xe2\x80\x93 student\xc5\xb3 teatr\xc5\xb3 ap\xc5\xbei\xc5\xabroje pelnytas prizas \xe2\x80\x9eu\xc5\xbe aktorin\xc4\xaf aistringum\xc4\x85\xe2\x80\x9c. \xc4\xaesid\xc4\x97m\xc4\x97tinas buvo ir vaidilos Rainio vaidmuo Kr\xc4\x97v\xc4\x97s \xe2\x80\x9e\xc5\xa0ar\xc5\xabne\xe2\x80\x9c (\xc5\xa1is L. Ciunio spektaklis buvo vaidinamas Trak\xc5\xb3 pilyje). 1990 m. Vilniaus univesite \xc4\xafk\xc5\xabr\xc4\x97 alternatyv\xc5\xb3j\xc4\xaf kamerin\xc4\xaf teatr\xc4\x85 MINIMUM. Nuo 2006 m., susijungus Kiemo teatrui ir teatrui MINIMUM, R. Venckus vadovauja Vilniaus universiteto teatrui, turin\xc4\x8diam dvi trupes. Vienoje i\xc5\xa1 j\xc5\xb3 \xe2\x80\x93 MINIMUM \xe2\x80\x93 jis ir toliau re\xc5\xbeisuoja. R. Venckus yra para\xc5\xa1\xc4\x99s kelet\xc4\x85 pjesi\xc5\xb3, kurios buvo pastatytos student\xc5\xb3 teatruose. Did\xc5\xbeiausio pasisekimo sulauk\xc4\x97 \xe2\x80\x9eHamleto s\xc4\x85voka\xe2\x80\x9c, kuri\xc4\x85 pats re\xc5\xbeisavo._NEWLINE_Vadovauja Universitet\xc5\xb3 teatr\xc5\xb3 asociacijai, kuri\xc4\x85 jis \xc4\xafsteig\xc4\x97 1998 m. Yra Lietuvos teatro s\xc4\x85jungos narys, Tarptautin\xc4\x97s universitet\xc5\xb3 teatr\xc5\xb3 asociacijos narys. 2007 m. Kult\xc5\xabros ministro \xc4\xafsakymu suteiktas meno k\xc5\xabr\xc4\x97jo statusas.\n_START_SECTION_\nProfesin\xc4\x97, organizacin\xc4\x97, k\xc5\xabrybin\xc4\x97 veikla\n_START_PARAGRAPH_\n1975\xe2\x80\x931976 m. Vyriausiosios enciklopedij\xc5\xb3 redakcijos mokslinis redaktorius, 1976\xe2\x80\x932001 m. Lietuvos meninink\xc5\xb3 r\xc5\xabm\xc5\xb3 teatro rengini\xc5\xb3 kuratorius, ved\xc4\x97jas, 2001\xe2\x80\x932002 m. Vilniaus rotu\xc5\xa1\xc4\x97s teatro rengini\xc5\xb3 kuratorius, ved\xc4\x97jas, 1975\xe2\x80\x931990 m. Vilniaus universiteto teatro scenin\xc4\x97s kalbos pedagogas ir re\xc5\xbeisierius, 1990\xe2\x80\x932005 m. Vilniaus universiteto kamerinio teatro MINIMUM vadovas, re\xc5\xbeisierius. Nuo 2005 m. Vilniaus universiteto teatro meno vadovas._NEWLINE_1977\xe2\x80\x931983 m. teatro laid\xc5\xb3 Lietuvos televizijoje ved\xc4\x97jas, 1998 m. \xe2\x80\x93 Vilniaus radijo studijos laid\xc5\xb3 ved\xc4\x97jas._NEWLINE_Devyni\xc5\xb3 tarptautini\xc5\xb3 teatrini\xc5\xb3 projekt\xc5\xb3 vadovas. Trij\xc5\xb3 pjesi\xc5\xb3 ir de\xc5\xa1imties inscenizacij\xc5\xb3, kurios buvo pastatytos Vilniaus universiteto ir kituose student\xc5\xb3 teatruose, autorius. Per \xc5\xa1imto straipsni\xc5\xb3 ir recenzij\xc5\xb3 literat\xc5\xabros ir teatro klausimais autorius\n_START_SECTION_\nNaryst\xc4\x97 organizacijose\n_START_PARAGRAPH_\nNuo 1998 m. \xe2\x80\x93 Universitet\xc5\xb3 teatr\xc5\xb3 asociacijos Lietuvoje pirmininkas, Lietuvos teatro s\xc4\x85jungos narys, Tarptautin\xc4\x97s universitet\xc5\xb3 teatr\xc5\xb3 asociacijos narys\n_START_SECTION_\nK\xc5\xabrybiniai laim\xc4\x97jimai ir veiklos \xc4\xafvertinimai\n_START_PARAGRAPH_\nS\xc4\x97kmingas dalyvavimas tarptautiniuose universitet\xc5\xb3 teatr\xc5\xb3 festivaliuose Pranc\xc5\xabzijoje, Vokietijoje, Anglijoje, Austrijoje, Belgijoje, Kroatijoje, Ispanijoje, Meksikoje, Baltarusijoje ir Lietuvoje 1987 ir 2000 m. \xe2\x80\x93 prizai u\xc5\xbe originaliausias \xc5\xa0ekspyro interpretacijas. 1985 m. Ra\xc5\xa1ytoj\xc5\xb3 s\xc4\x85jungos prizas u\xc5\xbe lietuvi\xc5\xb3 poezijos teatrines interpretacijas._NEWLINE_Vilniaus universiteto Rektoriaus Pad\xc4\x97kos ra\xc5\xa1tai u\xc5\xbe svarbi\xc5\xb3 tarptautini\xc5\xb3 universitet\xc5\xb3 teatr\xc5\xb3 forum\xc5\xb3 parengim\xc4\x85. Kult\xc5\xabrinis edukacinis projektas "Vilnius - taut\xc5\xb3 kult\xc5\xabr\xc5\xb3 kry\xc5\xbekel\xc4\x97" (2003 m.) laim\xc4\x97jo UNESCO Taikos miesto prizo konkurs\xc4\x85. 2007 m. Kult\xc5\xabros ministro \xc4\xafsakymu suteiktas meno k\xc5\xabr\xc4\x97jo statusas.'